鍾離牧

鍾離牧，字子幹，會稽山陰人，係三國時東吳嘅將領、官員。

生平 
鍾離牧係漢朝魯國相鍾離意嘅七世孫，老豆係鍾離緒，做樓船都尉，阿哥係鍾離駰。鍾離牧細個時個人好吽，唔精叻，不過佢阿哥鍾離駰逢人就講：「鍾離牧肯定叻過我，唔好睇輕佢。」當時啲人不以爲然。

後來鍾離牧搬去永興縣住，親自耕田，種咗20幾畝禾穀，臨熟時，縣度有個人話笪地係佢嘅，要佢交曬啲田同米，鍾離牧話：「呢度本來因爲笪田荒咗，先至來耕嗟。」結果佢真係交曬出來。縣長聽講咗，捉咗呢個人，想繩之以法，鍾離牧爲佢求情。縣長話：「閣下傾慕承宮，想學佢噉做，但我作爲長官，應該依法治理民衆，點可以枉法來順你意呢？」鍾離牧話：「呢度係會稽郡內，我係睇在你嘅意思先搬來住，而今你因爲少噉啲穀米就殺咗呢個人，我又點會夠膽重留響度呢？」於是鍾離牧收拾好準備返山陰縣，縣長親自阻止佢，放咗嗰個人出監，嗰個人知醜，親自同老婆一齊將攞到嘅六十斛米還返畀鍾離牧，不過鍾離牧閂門唔受，於是佢將啲米放喺路邊，無人夠膽攞走啲米。就噉樣鍾離牧出咗名。

建安二十一年，陸遜征討鄱陽，鍾離牧亦帶住2000人去充軍。231年，潘濬征討武陵蠻，鍾離牧想帶住3000人士兵去支援，但吳國朝廷唔準，結果令潘濬陷入無咗援軍嘅狀況。

之後鍾離牧做郎中。赤烏五年，佢改任太子輔義都尉，無耐改任爲南海太守。當時高涼有仍弩呢啲山賊作亂，鍾離牧過郡界討伐佢哋，用咗一旬左右就降服曬；揭陽又有曾夏率領嘅賊，喺當地作亂咗十幾年，鍾離牧派使者安撫佢哋，自此呢班人變成良民。鍾離牧喺南海郡任職四年，最後因爲病咗而離任。

之後佢召入朝廷做丞相長史、司直、中書令。之後建安、鄱陽、新都三個郡嘅山民叛亂，朝廷派出鍾離牧做監軍使者平定咗騷亂，降服咗頭目黃亂、常俱，將佢哋嘅部下編入吳軍。於是鍾離牧封爲秦亭侯，拜命爲越騎校尉。

永安六年，魏國兼併蜀漢，而武陵嘅五谿同蜀漢接界。五谿當地係夷人領地，朝廷驚佢哋會因此而叛亂，於是派鍾離牧做平魏將軍、武陵太守，去武陵管治當地。魏國派郭純試住做武陵太守，將涪陵人搬入遷陵，屯駐喺赤沙，引誘五谿夷人造反。結果有啲夷人真係響應咗郭純，進攻酉陽縣，震驚咗武陵郡。鍾離牧問啲人：「西蜀滅國，邊境畀魏國入侵，有咩辦法抵禦？」啲人個個都話：「呢兩個縣都係山區，又係夷人嘅地頭，唔可以用軍隊驚擾佢哋，一驚擾到夷人佢哋就會集結。最好等佢慢慢安定，派人安撫佢哋。」鍾離牧就唔係噉睇：「唔啱。而家外界勢力入侵，引誘啲人民，要趁佢嘅滲透未夠深來撲滅佢，就好似救火貴在快字。」於是鍾離牧決定出兵平亂。當時撫夷將軍高尚勸佢話：「以前潘濬督兵五萬來討伐五谿夷人，當時有蜀漢嘅劉氏幫手，先至平定到啲夷人。今日既無舊時嘅外援，而郭純又佔據咗遷陵，你帶三千人深入險境，真係睇唔出有咩勝算。」鍾離牧一於話佢聽：「非常之事，使乜遵循守舊？」於是鍾離牧帶兵日夜行軍，深入山區兩千里，斬殺惡民、叛亂首領、黨羽百餘人，郭純嘅勢力就散咗，平定咗五谿。於是鍾離牧擔任爲公安都督、揚武將軍，封做都鄉侯。之後又改任爲濡須都督。

之後又以前將軍假節，做武陵太守，最後鍾離牧死喺做武陵太守任上。佢死嘅時候，屋企無咩剩餘嘅財產，啲士民都追思佢。鍾離牧有三個仔，大仔鍾離禕繼承佢嘅爵位，代佢領兵，二仔鍾離盛做官，三仔鍾離徇做將軍。

評價 
陳壽評價鍾離牧，將佢同其他平靖吳國內亂嘅功臣相比，話佢「蹈長者之規」。
徐眾對於佢喺永興讓米救人嘅事評價唔高，佢引用孔子嘅話，認爲佢「讓非其義，所救非人」，對於噉嘅衰人就唔應該讓佢又救佢，認爲鍾離牧噉做唔係真正嘅仁義。
始興太守羊衜寫信畀滕胤，喺信度讚鍾離牧，話雖然同佢唔係好熟，但睇佢喺南海嘅治績，「威恩部伍，智勇分明」，加之操守清純，有古人之風。

參攷資料

類:浙江人
類:三國人
牧